รมช.กลาโหม ชื่นชมและให้กำลังใจ จนท.ทุกหน่วยที่ปฏิบัติงานช่วยเหลือ 13 ชีวิต อย่างทุ่มเท
พลเอก ชัยชาญ  ช้างมงคล รัฐมนตรีช่วยว่าการกระทรวงกลาโหม พร้อมคณะ ตรวจเยี่ยมศูนย์ปฏิบัติการช่วยเหลือ เพื่อติดตามความคืบหน้าและให้กำลังใจการปฏิบัติงานของเจ้าหน้าที่ทุกฝ่าย โดยมี พลโท วิจักขฐ์ สิริบรรสพ แม่ทัพภาคที่ 3 และนายณรงค์ศักดิ์ โอสถธนากร ผู้ว่าราชการจังหวัดเชียงราย ในฐานะผู้บัญชาการศูนย์อำนวยการร่วมปฏิบัติการถ้ำหลวง-ขุนน้ำนางนอน ร่วมให้การต้อนรับ  
พลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ รายงานว่าขณะนี้ได้ใช้โถงถ้ำที่ 3 เป็นจุดตั้งกองกำลังของหน่วยซีลในการปฏิบัติงานใต้น้ำ ซึ่งได้ปฏิบัติงานอย่างต่อเนื่อง โดยการวางเชือกนำทางและวางขวดอากาศเป็นระยะ ซึ่งขณะนี้น้ำลดลงอย่างต่อเนื่อง 
นายภาสกร  บุญญลักษณ์ รองผู้ว่าราชการจังหวัดเชียงราย กล่าวถึงการระบายน้ำว่า ขณะนี้ได้ดำเนินการอย่างต่อเนื่อง คาดว่าจะส่งผลกระทบกับ 3 ตำบล คือ ตำบลโป่งผา ตำบลศรีเมือง และตำบลโป่งงาม พื้นที่ 1,100 ไร่ ประมาณ 200 ครัวเรือน ทางอำเภอได้ทำความเข้าใจกับประชาชน หากกระทบต่อราษฏรในพื้นที่ ทางราชการจะดำเนินการช่วยเหลืออย่างเต็มที่ต่อไป 
พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม กล่าวว่า พลเอก ประวิทย์ วงษ์สุวรรณ รัฐมนตรีว่าการกระทรวงกลาโหม มีความเป็นห่วงทุกฝ่ายที่ดำเนินการในการค้นหา รวมทั้งญาติทุกคน ตนเองชื่นชมความทุ่มเทในการทำงานของทุกหน่วยและให้กำลังใจเจ้าหน้าที่ทุกคน 
จากนั้น พลเอก ชัยชาญ ช้างมงคล ได้ตรวจเยี่ยมโรงครัวพระราชทาน โรงพยาบาลสนาม หน่วยซีล เยี่ยมครอบครัวของน้อง ๆ และพบสื่อมวลชน

ศูนย์ปฏิบัติการประชาสัมพันธ์ถ้ำหลวง กรมประชาสัมพันธ์
ศูนย์อำนวยการร่วม 
1 ก.ค.61 เวลา 13.00 น.